Verżjoni Vidjo: San Bartilmew "Ara, dan tassew wieħed minn Iżrael li jixraqlu dan l-isem; ma hemm ebda qerq fih." Ġesù dwar Bartilmew (Natanael) fi Ġwanni 1:47 SAN BARTILMEW Appostlu L-ewwel Seklu Tagħrif: San Bartilmew, wieħed mit-tnax-il Appostlu, twieled f'Kana tal-Galilija, u probabilment hu l-istess persuna bl-isem ta' Natanael, li Filippu kien ħajru biex imur miegħu jara lil Ġesù ta' Nazaret. Natanael kien qallu: "Tista' toħroġ xi ħaġa tajba minn Nazaret? " (Ġwanni 1:45-51) Ġesù sejjaħlu "Israeli tabilħaqq, li ma għandux qerq". San Ġwann fil-Vanġelu tiegħu ma jsemmih qatt bl-isem ta' Bartilmew, imma dejjem bħala Natanael, filwaqt li t-tliet Evanġelisti l-oħra jsibuh dejjem bl-isem ta' Bartilmew. Bħal uħud mill-Appostli l-oħra, ftit nafu dwar l-attività tiegħu wara l-Pentekoste. Skont xi wħud, hu mar jipprietka l-Vanġelu fl-Indja u wara mar l-Armenja fejn sofra l-martirju. Uħud jgħidu li miet bi qtugħ ir-ras, waqt li oħrajn jgħidu li qaxxrulu l-ġilda tiegħu u sallbuh rasu 'l isfel bħalma jirrapreżentah Michelangelo fl-Aħħar Ġudizzju fil-Kappella Sistina. Ħsieb : Fl-aħħar tal-Ewwel Kapitlu ta' San Ġwann l-Evanġelista, Ġesù faħħar lil Bartilmew (li x'aktarx kellu t-titlu ta' Natanael) bil-kbir billi qal li hu: "Israeli tabilħaqq, li ma hemm ebda qerq fih!" Dan ifisser li Bartilmew kien raġel ta' integrità, ta' prinċipju li żamm sod mal-Verità anki meta dan fisser li kien se jiġi miċħud, kif fil-fatt ġara meta tawh il-martirju billi qaxxruh ħaj, talli kien ikkonverta ħafna nies għall-Kristjaniżmu. San Bartilmew huwa ta' eżempju għal kull nisrani! Interessanti nosservaw li Bartilmew stgħaġeb b'din l-istqarrija ta' Ġesù , u staqsih: "Kif sirt tafni?" (Ġwanni 1:48) Ġesù wieġbu b'mod misterjuż meta qallu: "Rajtek taħt is-siġra tat-tin qabel ma sejjaħlek Filippu." (Ġwanni 1:48) Ġesù jara b'mod li l-ebda persuna ordinarja ma tara. Hu jara mill-bogħod u jaf x'hemm fil-qlub tan-nies. Il-Mulej qed jara lilek ukoll illum, u qed iħares lejn qalbek. Il-mistoqsijiet li tista' tistaqsi lilek innifsek huma: X'qed jara? Jien persuna ta' integrità bħala Natanael? Ġesù kuntent b'dak li hemm f'qalbi u f'ħajti? Jista' jindirizzani b'dawn il-kelmiet: " Nisrani/ja tassew, li ma għandekx qerq !" Tistħoqqli deskrizzjoni bħal din? Jekk le, fittex li tkun togħġob lil Alla b'dak li taħseb, b'dak li tgħid u b'dak li tagħmel, ħalli meta jasal il-waqt li tiltaqa' miegħu, int ukoll ikollok ix-xorti kbira li tisimgħu jgħaddi dan it-tip ta' ġudizzju fuqek! Talba : Qawwi fina, Mulej, dik il-fidi li ħeġġet lill-Appostlu San Bartilmew biex jingħaqad minn qalbu ma' Ibnek; agħmel li, bit-talb tiegħu, il-Knisja mqaddsa tkun għall-ġnus kollha sagrament ta' salvazzjoni. Ammen. Liturġija tas-Sigħat: Agħfas fuq PDF jew WORD biex tniżżel id-dokument. English Version: http://saintscatholic.blogspot.com/2013/08/st-bartholomew-apostle.html Alternative Reading: https://www.franciscanmedia.org/saint-bartholomew/ Wikipedia: https://en.wikipedia.org/wiki/Bartholomew_the_Apostle Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut. __ATA.cmd.push(function() { __ATA.initDynamicSlot({ id: 'atatags-26942-5ed64ec7c4a74', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
24 ta' Awwissu: San Bartilmew